Ńdɔ̄ fɔ́ɔ́ Ísraɛ̂l a ngákóbo á sí, nə́ a kə lúman ai Filísta; a lámá ńkán bítá wóé babi ai Evɛn Ezɛr; Filísta bɔ̂ bə́ lámá é ńgɔbɔ́ Âfeg. 2Filísta bə́ ngalúman hḿ ai Ísraɛ̂l bitá ngul abuí. Filísta bə́ túlí fɔ́ɔ́ Ísraɛ̂l á fyɛ́, bə́ ngakə báwé bɔ̄ ai afan ásə, dzǎm bɔ̌ bod tóyína ényii. 3Á dúgan Ísraɛ̂l a ngádúgan á dzāl, bənyiá bodo bɔ́ nâ: “Ású dzé Ńtondôbə ǎ dzōge nâ Filísta bə́ tə̄gə̄ bíá ámōs dī ? Ńkāŋán nɔ̌ŋ Árka Ǹtondôbə á Síloe, a zu tɔbɔ ai bíā, á kōde bíā á mɔ́ míńzízíŋ myáán.” 4Ńdɔ̄ bə́ ngálóm bod á Síloe, bə́ kə́ sɔ́ ai Árka Ǹtondôbə yǎ Miǹkunda, a tɔá á bəkərúbim á yób; bɔ́n bə́ Éli bə́bɛ̄ Hofni ai Pinhas, bə́ wulugu ai Árka Amvóé Zambá éyɔŋ. 5Ǹnyie anə́ Árka Ǹtondôbə a ngásuan á dzāl, ńdɔ fɔ́ɔ́ Ísraɛ̂l a ngátólan ai ayə́ngá, sí e ńgatigidan. 6Á wóg Filísta bə́ ngáwóg áyə́ngá dī bɔ́ nâ: “Dzé é nə́ ábuí bidǔŋ dī á dzāl Mvôg Hébréus álī ?” 7Filísta bə́ ngákɔn fɔ́ɔ́ wɔ̄ŋ bɔ́ naa: “Zambá ā súān bɔ̄ á dzāl !” Bə́ ngayón hḿ bɔ́ nâ: “Bǐ yén yǎ ábé. Anə́ bǐ ngátɔbɔ, biá bə́ yǎ kig wóg Ísraɛ̂l a taag ábím a vá 8Bǐ yén yǎ fɔ́ɔ́ ábé ! Zá nye ǎ yi bía kode á mɔ́ míńgungúl bəzambá mí ? Bə́zambá bā ḿbɔ̄ bə́ ngákúb Égîptɛn ámālá ásə á ngákə̄ á nyɔ́l, á ńkód ńnam. 9Ǎyɔŋ ! Mǐ nə̄ fám, ǎ Fīlísta. Tə myáyə́bə nâ mvôg Hébrēa bə́ tíbílí mínā ḿból mī ngátíbili bɔ́; lúmán ai bɔ́, mǐ nə̄ fám.” 10Filísta bə́ ngalúman hḿ ai Ísraɛ̂l, bə́ tə̄gə́ nyē. Ísraɛ̂l, a túbú á fyɛ́, mod ósə a kə́ə́ sɔbɔ á ndá dzīé; bod bóé bə́ túgí tóyína məwóm mə́lɛ́. 11Árka Zambá a kə́ə́ á míńkōm, bɔ́n bə́ Éli bə́bɛ̄, Hofni bân Fínyas, bə́ wúú. 12Ńdɔ mod yǎ mvóg Bényamín ā túb ásū bítá a kə́ kwí á Silo amǒs tē óbēn, biwɔ́man binyə̌nyaba; m̀búlúg ai ǹló ósə.